钦定古今图书集成/理学汇编/学行典/第194卷 > 曲祥
## 钦定古今图书集成/理学汇编/学行典/第194卷 > 曲祥

按《明外史孝义传》：“曲祥，字景德，永平人。永乐中，父亮
为松江金山卫百户。祥年十四，被倭掠，国王知为中
国人，召侍左右，改名元贵，遂仕其国，有妻子，然心未
尝一日忘中国也，屡讽王入贡。宣德中，与使臣偕来，
上疏言：‘臣夙遭俘掠，抱衅痛心，流离困顿，艰苦万状。
今获生还中国，夫岂由人？伏乞赐归侍养，不胜至愿’。”
天子方怀柔远人，不从其请，但许给驿暂归，仍还本
国。祥抵金山，独其母在，不能识，曰：“果吾儿则耳。”阴有
赤痣，验之，信抱持痛哭，未几别去。至日本，启以圣意，
国王允之，仍令入贡。祥乃复申前请，诏许袭职归养。
母子相失二十年，又有华裔之限，竟得遂其初志，闻
者异之。祥事母克备甘旨。母寝疾三载，朝夕不离侧。
及卒，哀毁骨立。其初居日本，好学，通书史。卒，年八十
馀。